Două noi afecţiuni pot fi diagnosticate şi tratate de medicii pneumologi ai Spitalului Clinic Judeţean de Urgenţă Suceava
Două noi afecţiuni - sindromul de apnee în somn şi fibroza pulmonară - pot fi diagnosticate şi tratate de medicii pneumologi ai Spitalului Clinic Judeţean de Urgenţă Suceava, după achiziţionarea unor dispozitive medicale.
Potrivit unui comunicat de presă transmis de Spitalul Judeţean de Urgenţă "Sfântul Ioan cel Nou" din Suceava, două afecţiuni pulmonare (sindromul de apnee în somn şi fibroza pulmonară) pentru care, până acum, pacienţii erau trimişi în clinicile universitare vor putea fi diagnosticate şi tratate de medicii pneumologi ai SCJU Suceava, în urma achiziţionării, prin contract de comodat, a unor dispozitive medicale (poligraf, aparat de ventilaţie cu presiune pozitivă şi aparat pentru decelarea DLCO - decelarea transferului gazos prin membrana alveolo-capilară).
Poligraful (dispozitiv care monitorizează şi înregistrează parametrii fluxului respirator, ai activităţii toracice, ai saturaţiei în oxigen, ai sforăitului, ai frecvenţei cardiace şi ai poziţiei corpului) şi aparatul de ventilaţie cu presiune pozitivă sunt folosite pentru diagnosticul şi tratamentul sindromului de apnee în somn. Aparatul pentru decelarea DLCO poate fi folosit în mai multe afecţiuni (boala pulmonară obstructivă cronică, astm bronşic), dar şi în diagnosticul şi tratamentul fibrozelor pulmonare, boală pentru care pacienţii erau trimişi la clinicile universitare, deoarece iniţierea şi monitorizarea la 3 luni a tratamentului cu antifibrotice necesită decelarea DLCO.
Reprezentanţii spitalului au explicat că sindromul de apnee în somn se diagnostichează prin polisomnografie/ poligrafie de către medici cu atestat în Managementul general, clinic şi terapeutic al tulburărilor respiratorii în timpul somnului, care realizează şi monitorizarea terapiei.
Ei atrag atenţia că netratarea acestei patologii implică riscuri. Astfel, 3% dintre pacienţi mor în accidente de maşină pentru că adorm la volan, iar 3-6% dintre pacienţi fac stop cardio-respirator. Alţii dezvoltă accidente vasculare cerebrale, hipertensiune arterială necontrolabilă, diabet zaharat dezechilibrat şi greu de tratat, infarct miocardic, aritmii şi deteriorare neurocognitivă.
Conform sursei citate, terapia CPAP (ventilaţie cu presiune pozitivă) implică folosirea pe timpul nopţii a unui aparat care introduce în căile respiratorii aer cu presiune pozitivă, menţinându-le permeabile în timpul somnului.
La rândul lor, pneumopatiile interstiţiale difuze (fibroza pulmonară) reprezintă un grup de peste 200 de afecţiuni respiratorii şi se diagnostichează şi monitorizează în special prin tomografie computerizată cu înaltă rezoluţie şsi explorare funcţională respiratorie (spirometrie, teste funcţionale complexe - măsurarea difuziunii gazelor la nivel alveolo-capilar - DLCO). Netratată, fibroza pulmonară duce la insuficienţă respiratorie cu necesar de oxigen, hipertensiune pulmonară, insuficienţă cardiacă dreaptă, tromboembolism pulmonar, pneumotorax, infecţii pulmonare severe, cancer pulmonar.
Tratamentul actual include folosirea de agenţi antifibrotici, iar monitorizarea acestuia presupune efectuarea periodică a tomografiei computerizate şi DLCO.
"Spirometria este principala metodă de diagnostic şi monitorizare a afecţiunilor respiratorii obstructive (astm bronşic, boala pulmonară obstructivă cronică) şi contribuie alături de anamneză şi examenul clinic la stabilirea celui mai potrivit tratament pentru pacienţii care suferă de aceste afecţiuni", a arătat dr. Nicolae Sorin, medic şef de secţie la Pneumologie.
Serviciile se accesează prin Ambulatorul de Pneumologie, cu programare la nr. de telefon 0737411024, atât cu bilet de trimitere de la medicul de familie, cât şi la cerere, contra cost. Preţul unei spirometrii este de 25 de lei, iar al DLCO - 100 de lei.
Pentru diagnosticarea sindromului de apnee în somn, pacientul primeşte poligraful acasă o noapte, după care datele sunt descărcate a doua zi şi interpretate de medicul pneumolog, care va recomanda terapia cu presiune pozitivă (CPAP) în cazul confirmării diagnosticului. Aparatul de CPAP va putea fi achiziţionat sau închiriat de pacient de la distribuitori autorizaţi.
Reprezentanţii spitalului au precizat că, pentru serviciile medicale la cerere, preţurile sunt semnificativ mai mici decât cele ale clinicilor private.